ธอส.ประมูลบ้านมือสองออนไลน์ ลดครั้งยิ่งใหญ่ มากกว่า 5,000 รายการ
นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) เปิดเผยว่า เพื่อเป็นการเพิ่มโอกาสให้ประชาชนได้เลือกซื้อที่อยู่อาศัยเป็นของตนเองในระดับราคาที่คุ้มค่า โดยไม่ต้องเดินทางมาธนาคาร ลดโอกาสการแพร่ระบาดของโรคโควิด-19 ธอส. จึงกำหนดจัดงาน "ประมูลบ้านมือสองออนไลน์ ลดครั้งยิ่งใหญ่ ครั้งที่ 2/2564" ในวันที่ 8 พฤษภาคม นี้ โดยนำทรัพย์ NPA ทั่วประเทศออกประมูลกว่า 5,000 รายการ ทั้งบ้านเดี่ยว บ้านแฝด ทาวน์เฮ้าส์ ห้องชุด แฟลต อาคารพาณิชย์ และที่ดินเปล่า แบ่งเป็นทรัพย์ที่ตั้งอยู่ในพื้นที่กรุงเทพฯ ปริมณฑล จำนวน 1,092 รายการ และทรัพย์ในภูมิภาคจำนวนมากกว่า 4,000 รายการ ราคาเริ่มต้นประมูลลดสูงสุดถึงร้อยละ 50 จากราคาปกติ โดยรายการทรัพย์ที่มีราคาจำหน่ายต่ำสุด ได้แก่ ที่ดินเปล่า ขนาดเนื้อที่ 100 ตารางวา อ.หนองกี่ จ.บุรีรัมย์ ราคาเริ่มต้นประมูล 90,000 บาท ส่วนรายการทรัพย์ที่มีราคาจำหน่ายสูงสุด ได้แก่ อาคารพาณิชย์ 3 ชั้น 2 คูหาติดกัน เนื้อที่รวม 41 ตารางวา อ.หาดใหญ่ จ.สงขลา ราคาเริ่มต้นประมูล 11,000,000 บาท สำหรับผู้ที่สนใจสามารถดาวน์โหลด Application : G H Bank Smart NPA และลงทะเบียนเข้าร่วมประมูลแบบออนไลน์ ซึ่งการประมูล จะแบ่งออกเป็น 6 รอบตามกลุ่มจังหวัดประมูลรอบละ 30 นาที ตั้งแต่เวลา 9.30-15.00 น. โดยสามารถดูรายชื่อของกลุ่มจังหวัดที่มีทรัพย์ออกประมูลในแต่ละรอบได้บนเว็บไซต์ www.ghbhomecenter.com ส่วนผู้ชนะการประมูลสามารถเลือกใช้โปรโมชั่นผ่อนดาวน์ดอกเบี้ย 0% ได้นานสูงสุด 48 เดือน (จากปกติ 24 เดือน) หรือเทดาวน์แล้วยื่นกู้เลย มีสิทธิ์เลือกใช้โปรโมชั่นสินเชื่ออัตราดอกเบี้ย 0% ได้นาน 12-48 เดือน (ระยะเวลาดอกเบี้ย 0% กำหนดตามระยะเวลาการถือครองทรัพย์ของธนาคาร)